กม.ประกันหนุนธุรกิจที่ปรึกษา
เอกอน อินไซท์ ชี้กฎหมายใหม่คุมเข้มขายประกันผ่านแบงก์ มือถือ หนุนธุรกิจที่ปรึกษาปีหน้าโต
29 ต.ค. 2565

เอกอน อินไซท์ ชี้กฎหมายใหม่คุมเข้มขายประกันผ่านแบงก์ มือถือ หนุนธุรกิจที่ปรึกษาปีหน้าโต
น.ส.เคลลี่ ยอง ประธานเจ้าหน้าที่บริหาร บริษัท เอกอน อินไซท์ ประเทศไทย เปิดเผยว่า การที่กฎหมายประกันภัยใหม่มีความเข้มงวดในการกำกับดูแลการขายประกันผ่านธนาคาร และโทรศัพท์ โดยไม่ให้มีการผลักดันให้ลูกค้าตัดสินใจซื้ออย่างรวดเร็ว และไม่รบกวนลูกค้าจนเกินไป จะเป็นโอกาสของธุรกิจที่ปรึกษาด้านการตลาดประกันชีวิตและประกันภัย
“ที่ผ่านมา การขายที่เร่งให้ลูกค้าซื้อกรมธรรม์จะไม่ยั่งยืน เพราะในเดือนถัดไป หรือวันถัดไป ลูกค้าก็จะทำการยกเลิกกรมธรรม์ หลังจากที่ทำความเข้าใจในเงื่อนไขแล้วและเห็นว่าไม่ใช่สิ่งที่ต้องการ” น.ส.ยอง กล่าว
น.ส.ยอง กล่าวอีกว่า ขณะที่บริษัทที่ปรึกษาทางการตลาดจะมีกระบวนการทำงานเพื่อให้ได้ลูกค้าแต่ละรายตั้งแต่ต้นจนจบอย่างค่อยเป็นค่อยไป ไม่ได้มุ่งผลสำเร็จที่การปิดยอดขายให้ได้ภายในเวลารวดเร็ว ทำให้ลูกค้ามีเวลาตัดสินใจซื้อในสิ่งที่จำเป็นสำหรับชีวิตของตัวเองและครอบครัว
นอกจากนี้ ต้นทุนในการได้ลูกค้ารายใหม่ที่สูงขึ้นทำให้บริษัทประกันชีวิตและบริษัทประกันภัย ต้องการที่จะรักษาฐานลูกค้าเดิมให้ต่ออายุกับบริษัทในระยะยาว รวมถึงยุคดิจิทัลที่ลูกค้ามีพฤติกรรมเปลี่ยนไป ให้ความสำคัญต่อตรายี่ห้อต่ำ แต่จะตัดสินใจจากการดูความเห็นของผู้บริโภคอื่นที่เคยใช้บริการ หรือสินค้านั้นๆ แล้ว เช่น การอ่านรีวิว
“ปัจจัยข้างต้นจะทำให้ธุรกิจที่ปรึกษาเติบโตขึ้นมากในปี 2560 แต่บอกไม่ได้ว่าธุรกิจนี้มีมูลค่าเท่าไหร่ในตลาด เพราะเป็นธุรกิจที่อยู่เบื้องหลัง” น.ส.ยอง กล่าว
ปัจจุบันมีที่ปรึกษาทางการตลาดค่อนข้างหลากหลาย แต่ส่วนใหญ่จะให้บริการเฉพาะด้าน เช่น ให้บริการเฉพาะการทำตลาดผ่านออนไลน์ หรือให้บริการด้านการจัดทำระบบข้อมูล สำหรับบริษัทจะให้บริการทุกกระบวนการตั้งแต่ต้นจนจบ ซึ่งเป็นจุดแข็งที่ทำให้บริษัทยังสามารถรักษาคู่ค้าที่เป็นบริษัทประกันชีวิตขนาดใหญ่ชั้นนำในประเทศไทยไว้ได้